# МЕЖДИНЕН ДОКЛАД ЗА ДЕЙНОСТТА

# КЪМ 30.06.2020г.

НАСТОЯЩИЯТ ДОКЛАД ЗА ДЕЙНОСТТА НА „ТОПЛОФИКАЦИЯ – РАЗГРАД“ АД Е ИЗГОТВЕН В СЪОТВЕТСТВИЕ С РАЗПОРЕДБИТЕ НА ГЛАВА СЕДМА ОТ ЗАКОНА ЗА СЧЕТОВОДСТВОТО, ИЗИСКВАНИЯТА НА ТЪРГОВСКИЯ ЗАКОН И ИЗИСКВАНИЯТА НА ЗАКОНА ЗА ПУБЛИЧНОТО ПРЕДЛАГАНЕ НА ЦЕННИ КНИЖА

Ръководството представя своя междинен доклад и индивидуален междинен финансов отчет към 30 Юни 2020 г., изготвен в съответствие с Международните стандарти за финансово отчитане, приети от Европейския съюз.

**Описание на дейността**

Дружеството е регистрирано в Република България с ЕИК 116019472.

Дружеството е със седалище, адрес на управление и адрес за кореспонденция: гр. Разград, 7200, Индустриална зона, ул.“Черна“.

Основната му дейност е свързана с производство на електрическа и топлинна енергия и пренос на топлинна енергия.

Дружеството и през този период е продължило основната си дейност, свързана с производство на електрическа и топлинна енергия, и пренос на топлинна енергия.

Дружеството няма регистрирани клонове в страната и чужбина.

Дружеството не е публично дружество по смисъла на ЗППЦК.

Дружеството не е регистрирано като финансова институция.

Финансовият резултат на Дружеството към 30.06.2020 г. след данъци е печалба в размер на 105 хил.лв.

**Структура на основния капитал**

|  |  |  |  |
| --- | --- | --- | --- |
| **Акционери** | **Участие** | **Брой акции** | **Номинална стойност**  **BGN'000** |
| Овергаз Холдинг АД | 99,9999% | 6 999 999 | 6 999 999 |
| Овергаз Директ ООД | 0,0001% | 1 | 1 |
| **Общо** | **100%** | **7 000 000** | **7 000 000** |

Към 30.06.2020 г. Топлофикация – Разград АД няма участия в дъщерни и асоциирани дружества.

**Капиталова структура**

Към 30.06.2020 г. собствения капитал на дружеството е в размер на 3 676 хил.лв.

През отчетния период не са настъпили изменения в основния капитал на Дружеството спрямо предходния отчетен период.

**Управление**

Съгласно действащия Търговски закон в Република България, към 30.06.2020 г., „Топлофикация – Разград“АД е акционерно Дружество с едностепенна система на управление.

Към 30.06.2020 г., Съветът на директорите се състои от следните членове:

1. „Овергаз Холдинг” АД

2. Пламен Дончев

3. Петко Милевски

4. Ивайло Чавдаров

5. Михаил Ковачев

Изпълнителен Директор на Дружеството е Михаил Николаев Ковачев.

**Човешки ресурси**

*Персонал*

Персоналът, с който е реализирана производствената програма прз разглеждания период е 39 човека, от които работниците, заети в основната дейност са 23 души, представляващи 59%, а останалите 41% включват спомагателния и административен персонал – 16 човека.

*Работна заплата*

Начислените и изплатени средства за работна заплата за разглеждания период са в размер на 279 хил.лв., от които 187 хил.лв. на производствения и ремонтен персонал и 92 хил.лв. на административния.

*Социални придобивки*

Към предоставените социални придобивки можем да отчетем предоставянето на ваучери за храна, застраховки „Живот“ и „Трудова злополука“, допълнителна здравна застраховка, както и предоставяне на ежегодни профилактични прегледи.

**Анализ на продажби и структура на разходите**

Основният дял от приходите на Дружеството са от продажба на топлинна и електрическа енергия в размер на 3 258 хил.лв. от общо 3 325 хил.лв., както следва:

* Приходи от топлинна енергия – 1 265 хил.лв.;
* Приходи от електрическа енергия – 1 993 хил.лв.

Допълнително дружеството отчита приходи от услуги в размер на 55 хил.лв. и други приходи в размер на 12 хил.лв.

Разходите за основна дейност са в размер на 3 240 хил.лв. С най-голям относителен дял са разходите за материали 2 273 хил.лв., от които 2 133 хил.лв за природен газ, следвани от разходите за възнаграждения – 279 хил.лв.

* Разходи за материали – 2 273 хил.лв.;
* Разходи за външни услуги – 222 хил.лв.;
* Разходи за амортизации – 215 хил.лв.;
* Разходи за възнаграждения – 279 хил.лв.;
* Разходи за осигуровки – 50 хил.лв.;
* Други разходи – 201 хил.лв., основна част от които са формирани от разходи към фонд СЕС представляващи 5% от приходите от продажба на ел. енергия в размер на 97 хил. лв., разходите за неустойки за забавено плащане в размер на 49 хил. лв., необлагаеми социални разходи в размер на 53 хил. лв. и др.

**Производствен процес**

Производственият процес на Дружеството се характеризира с производство на топлинна и електрическа енергия чрез газов бутален двигател с генератор и производство на топлинна енергия с водогрейни котли. Дейността на дружеството има сезонен характер.

**Инвестиционни проекти**

Дружеството разполага с дълготрайни материални активи от следните групи (с балансова стойност):

* Земи – 1 662 хил.лв.;
* Сгради – 195 хил.лв.;
* Машини и оборудване – 1 650 хил.лв.;
* Съоръжения – 555 хил.лв.;
* Транспортни средства – 1 хил.лв.;
* Стопански инвентар – 1 хил.лв.;
* Други активи – 2 хил.лв.;
* Активи в процес на изграждане 279 хил.лв.
* Активи с право на ползване – 7 хил.лв.

Дълготрайни нематериални активи – софтуер за събиране на вземанията (право на ползване) с балансова стойност 37 хил.лв.

**Кратък преглед на състоянието на пазара**

*Пазарен модел, регулиране и конкурентна среда*

Пазарният модел на вътрешния пазар на „Топлофикация – Разград”АД е в съответствие с действащото законодателство, като основни пазарни участници в сектор топлоенергетика могат да бъдат дефинирани:

1. Физически лица
2. Бюджетни институции
3. Стопански организации
4. „Енерго – ПРО Енергийни Услуги“ ЕАД

Обект на ценово регулиране на вътрешния пазар са цените на реализираните топлинна и електрическа енергия. Спецификата на дейността на Дружеството предполага реализация на продукцията на топлинна енергия единствено в лицензираната територия. През разглеждания период продажбата на електрическа енергия е осъществяване на свободен пазар чрез координатор на балансираща група, съгласно договор за покупко-продажба на електрическа енергия по смисъла на чл.100, ал.6 от Закона за Енергетиката /ЗЕ/. Допълнително, на основание §33, ал.2 от Закона за изменение и допълнение на Закона за Енергетиката, във връзка с чл.36и, ал.1 от Закона за енергетиката, Дружеството има сключен договор с Фонд „Сигурност на електроенергийната система“ за компенсиране с премии.

*Основни клиенти, сключени договори*

Основни дългогодишни наши клиенти на топлинна енергия са Община Разград и Областната дирекция на МВР и други, с които Дружеството е в добри партньорски взаимоотношения. Двустранното сътрудничество е ползотворно, като предвиждаме съвместната ни работа да продължи и в бъдеще.

*Основни доставчици*

Като основни доставчици през разглеждания период могат да се определят „Овергаз Мрежи“ АД, с когото Дружеството има сключени договори за снабдяване и разпределение на природен газ, „Филтър” ЕООД, „Омникар БГ” ЕООД, „Хигиенно - медицинска индустрия“ ЕООД, „Бруната“ ООД и др.

Същевременно във връзка с изискванията за ЗЕ, Дружеството води отделна счетоводна отчетност, както следва:

- Производство на топлинна енергия;

- Пренос на топлинна енергия;

- Производство на електрическа енергия;

- Общи разходи за двата продукта;

- Разходи, свързани с реализацията на топлинна енергия;

- Административни и административно - управленски разходи;

Допълнително Дружеството отчита и разходи за нерегулирана дейност, съгласно изискванията на Наредба №5 за регулиране на цените на топлинната енергия и Наредба № 1 за регулиране на цените на електрическа енергия. Всяка от дейностите има специфични характеристики, които дават възможност да се отделят и счетоводно. Създадена е и съответната счетоводна аналитичност.

**Преглед на дейността**

*Резултати за текущия период*

Финансовият резултат на Дружеството към 30.06.2020 г. след данъци, е печалба в размер на 105 хил.лв. (30.06.2019 г. - загуба в размер на 219 хил. лв.). От направеното сравнение и анализ на отчета за приходи и разходи за първо шестмесечие на 2019 г. спрямо 2020 г. са направени следните констатции:

* Отчетено е намаление с 224 хил.лв. на разходите за материали. Основното намаление е свързано с по-ниския разход за природен газ – 242 хил.лв., дължащо се на отчетена по-ниска консумация през разглеждания период и разлика в цените на основната произвоствена суровина.
* Отчетено е намаление с 130 хил.лв. на разходите за данъци, такси и други разходи. Основното намаление е свързано с отчетения по-нисък размер на разходите за неустойки - 75 хил.лв., дължащо се на направено увеличение на капитала на дружеството през м. Април 2019 г. и покриване на голяма част от просрочените задължения, формиращи разходи за неустойки. Отчетено е намаление и на недокументооформените разходи с 52 хил.лв.
* Същевременно е отчетено увеличение с 41 хил.лв. на разходите за работни заплати и със 71 хил.лв. на разходите за материали.
* Отчетено е увеличение на приходите от електрическа енергия, дължащо се както на увеличение на продадените количества, така и на продажната цена, следствие излизане на свободния пазар.

**Финансови инструменти**

Балансовите стойности на финансовите активи и пасиви (финансовите инструменти) на Дружеството могат да бъдат представени в следните категории:

/хил.лв/

|  |  |  |
| --- | --- | --- |
| **Финансови активи** | **30.06.2020 г.** | **31.12.2019 г.** |
| **Кредити и вземания, в т.ч.:** | **984** | **1 311** |
| Текущи търговски и други вземания | 984 | 1 311 |
| **Парични средства** | **13** | **74** |
| **Общо финансови активи** | **997** | **1 385** |
| **Финансови пасиви** | **30.06.2020 г.** | **31.12.2019 г.** |
| **Текущи търговски и други задължения** | **1 270** | **2 018** |
| **Задължения по кредити, в т.ч.:** | **486** | **409** |
| -       Нетекущи | 486 | 379 |
| -       Текущи | - | 30 |
| **Общо финансови пасиви** | **1 756** | **2 427** |

**Фактори, оказали въздействие върху финансовото състояние на Дружеството и основни параметри в дейността през първото шестмесечие на 2020 г.**

Основните фактори, оказали влияние върху финансовото състояние на Дружеството през разглеждания период са свързани с :

* Невъзможност за навременно обслужване на текущите задължения, водещо до увеличаване на неустойките за забавено плащане.
* Липса на ясен механизъм при утвърждаването на цените на топлинна и електрическа енергия. Забелязва се непризнаване на присъщи за дейността разходи в процеса на ценообразуване. Това води до невъзможност за генериране на паричен ресурс, въз основа на който Дружеството да планира извършването на важни ремонтни дейности по ключови съоръжения. През годините се отчита все по-висока аварийност на ключови производствени съоръжения – Инсталация за комбинирано производство на топлинна и електрическа енергия (ИКПТЕЕ), както и все по-чести аварии на участъци от топлопреносната мрежа. Всичко това поставя под риск възможността за изпълнение на лицензионните задължения на Дружеството.
* Липса на конкретна и постоянна държавна политика в Сектора - непрекъсната промяна в основните нормативни документи.
* Излизане на свободния пазар за търговия с електрическа енергия. Към момента Дружеството продава произведената от него електрическа енергия чрез координатор на балансираща група. Продажбата на свободен пазар създава предпоставки за търсене на по-висока изкупна цена на произвежданата електрическа енергия, спрямо утвърдената от КЕВР, което от своя страна рефлектира положително върху приходите на Дружеството.
* Излизане от Европейската схемата за търговия с емисии на парникови газове (ЕСТЕ) считано от 30.12.2019 г. Това бе постигнато чрез извеждане от експлоатация на резервни мощности, следствие извършване на настройка на водогрейни котли за работа с резервно гориво "мазут". По този начин се постигна намаляване на общата номинална топлинна мощност на територията на Централата до 18,422 MW. Допълнително бяха изградени два броя изнесени котелни, същите с характер на върхови мощности. Тази промяна доведе до елиминиране на разхода за квоти за емисии на парникови газове, който през предходните години формира значителен дял от общите разходи на Дружеството.

**Стопански цели**

*Предвиждано развитие на Дружеството*

Ръководството не предвижда промени в развитието на основната дейност на Дружеството.

*Икономическо развитие*

В процеса на ценообразуване Комисията за енергийно и водно регулиране не признава определени разходи като ценообразуващ елемент, което води до утвърждаване на по-ниски цени от заявените на топлинна и електрическа енергия.

Това от своя страна ще доведе до възможност за обслужване на текущите задължения и същевременно отчитане на по-малки разходи за неустойки за забавено плащане.

*Развитие на персонала*

По отношение развитието на персонала не се очаква драстично увеличаване или намаляване на персонала на Дружеството, като същевременно се запазва тенденцията по предлагане на различни видове обучения с цел повишаване квалификацията на заетите лица. Отчита се тенденция, свързана с намаляване на квалифицираната работна сила.

**Управление на капиталовия риск**

Целите на ръководството при управление на капитала са да защитят правото на Дружеството да продължи като действащо дружество с цел доходност за акционерите и поддържане на оптимална капиталова структура, за да се намали цената на капитала.

В съответствие с останалите в индустрията, „Топлофикация – Разград“ АД контролира капитала на база на съотношението собствен/привлечен капитал (коефициент на задлъжнялост). Този коефициент се изчислява, като нетните дългове (нетен дългов капитал) се разделят на общия капитал. Нетните дългове се изчисляват, като от общия дългов капитал, който се формира от задълженията към банки и финансови институции, по лизингови договори, търговски кредити и заеми, стокови кредити, без значение дали са към свързани или несвързани лица, се приспаднат парите и парични еквиваленти. Общият капитал се изчислява, като „собствен капитал” (както е показан в Отчета за финансовото състояние), се събере с нетните дългове.

Политиката на ръководството е да се подържа стабилна капиталова база, така че да се съхрани доверието на собствениците, и на пазара като цяло, и да може да се осигурят условия за развитие на бизнеса в бъдеще.

Към 30.06.2020г. собственият капитал е положителна величина 3 676 хил. лв

**Управление на финансовия риск**

Дружеството има експозиция към следните финансови рискове:

* кредитен риск;
* ликвиден риск;
* пазарен риск;
* оперативен риск.

В настоящия доклад е оповестена информация относно експозицията на Дружеството спрямо всеки от горепосочените рискове, целите, политиките и процеси в Дружеството по оценяване, и управление на риска, и управлението на капитала. Допълнителни количествени оповестявания са включени в бележките към финансовия отчет.

**Основни положения за управление на риска**

Политиките за управление на риска в Дружеството са установени с цел да идентифицират и анализират рисковете, влияещи върху Дружеството, да установяват граници за поемане на рискове по отделни видове, дефинират правила за контрол върху рисковете и спазване на установените граници. Политиките и системите по управление на рисковете подлежат на регулярна проверка с цел установяване на настъпили изменения на пазара и дейностите на Дружеството. Дружеството чрез обучение и прилагане на установените стандарти и процедури за управление цели да развие дисциплина и конструктивна контролна среда, където всички служители разбират своята роля и задължения.

**Кредитен риск**

Кредитният риск е рискът, че контрагентът няма да изпълни задълженията си по даден финансов инструмент или договор, което води до финансова загуба.

**Вземания от клиенти**

Експозицията към кредитен риск зависи от индивидуалните характеристики на отделните клиенти. Демографската структура на клиентите и риска от неплащане в индустрията или в страната, в която те оперират влияят в по-малка степен на кредитният риск.

Продажбите на Дружеството са зависими генерално от следните географски положения:

-  територията на град Разград е лицензионната територия за продажба на топлинна и електрическа енергия.

Дружеството има съществени продажби към няколко клиента:

* „Енерго – Про Енергийни услуги“ ЕАД
* Детски градини – „ Шестте ястребинчета“, „Зорница“, Детска ясла „ Звездици“, Левски“;
* Териториално поделение на НОИ
* Български пощи и др.

**Инвестиции**

Дружеството не прави инвестиции в ликвидни дългови и корпоративни ценни книжа с оглед на това да лимитира експозицията си по кредитен риск.

**Ликвиден риск**

Ликвиден риск възниква при положение, че Дружеството не изпълни своите задължения, когато те станат изискуеми. Дружеството прилага подход, който да осигури необходимия ликвиден ресурс да се посрещнат настъпилите задължения при нормални или стресови условия без да се реализират неприемливи загуби или да се увреди репутацията на Дружеството.

Дружеството следи риска от недостиг на средства, с помощта на инструменти за планиране на ликвидността. Целта на Дружеството е да поддържа баланс между срочностна привлечения ресурс и гъвкавост, чрез използването на използванетоназаеми.

**Пазарен риск**

Пазарен риск е рискът, при промяна на пазарните цени, като курс на чуждестранна валута, лихвени проценти или цени на капиталови инструменти, доходът на дружеството или стойността на неговите инвестиции да бъдат засегнати. Целта на управлението на пазарния риск е да управлява и контролира експозицията на пазарен риск в приемливи граници, като се оптимизира възвръщаемостта.

**Валутен риск**

Дружеството не е изложено на валутен риск, тъй като всички активи и пасиви на Дружеството са деноминирани в български лева или евро. Валутен риск би настъпил при промяна на съотношението на български лев/евро, за което Ръководството няма такава информация и предвиждания.

**Оперативен риск**

Оперативен риск е рискът от преки или косвени загуби, произтичащи от широк кръг от причини, свързани с процесите, персонала, технологиите и инфраструктурата на Дружеството, както и от външни фактори, различни от кредитни, пазарни и ликвидни рискове, като например тези, произтичащи от правни и регулаторни изисквания и общоприети стандарти на корпоративно поведение. Оперативни рискове възникват от всички операции на Дружеството.

Целта на Дружеството е да се управлява оперативния риск, така че да се балансира между избягването на финансови загуби и увреждане на репутацията на Дружеството, и цялостната ефективност на разходите и да се избягват процедурите за контрол, които ограничават инициативата и творчеството.

Основната отговорност за разработване и прилагане на контроли за оперативния риск се възлага на висшето ръководство. Тази отговорност се подпомага от развитието на общи стандарти за Дружеството за управление на оперативния риск в следните области:

* изисквания за подходящо разпределение на задълженията, включително и независимо оторизиране на сделки;
* изисквания за равняване и мониторинг на сделките;
* съответствие с регулаторните и други правни изисквания;
* документация за контрол и процедури;
* изисквания за периодична оценка на оперативните рискове и адекватността на контролите и процедурите за справяне с идентифицираните рискове;
* изисквания за докладване на оперативни загуби и предложените коригиращи действия;
* развитие на аварийни планове;
* обучение и професионално развитие;
* етични и бизнес стандарти;
* намаляване на риска, включително застраховка, когато това е ефективно.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Михаил Ковачев**

**Изпълнителен директор**

**„Топлофикация – Разград”АД**

**Разград,**

**31.07.2020 г.**